Mediaverklaring: Nog ’n hupstoot vir Helpende Hand se Skooltassieprojek in Gauteng | Solidariteit Helpende Hand
Mediaverklaring: Nog ’n hupstoot vir Helpende Hand se Skooltassieprojek in Gauteng
Geplaas op 11 Februarie 2014
Solidariteit Helpende Hand se Skooltassieprojek in Gauteng het pas ŉ bykomende hupstoot gekry toe nόg skryfbehoeftes ter waarde van meer as R110 000 aan die projek geskenk is.
Silveray Statmark Company (SSC) het poeierverf, telrame, klei en penne geskenk om by die tassies wat reeds in Gauteng uitgedeel is, te voeg. Die maatskappy is ook die verskaffer van die skooltassies en het alreeds baie afslag aan die projek besorg.
Helpende Hand het hierdie jaar 4 600 skooltassies by 208 skole regoor die land uitgedeel as deel van die organisasie se Skooltassieprojek. Elke rugsakkie het vanjaar ŉ skêr, gom, liniaal, witbord, penneblikkie, inkleurpotlode, uitdraaikryte, waskryte, witbordpenne, uitveër, skerpmaker, inkleurboek, witbord-uitveër, klei, waterverf, legkaart, springtou en tennisbal bevat, asook die Bybelgenootskap se My eerste Bybel doen en leer boek wat deur die Bybelgenootskap geskenk is.
Hierdie week is die addisionele skryfbehoeftes aan 30 skole in die provinsie uitgedeel. Anel du Preez, projekorganiseerder van die Skooltassieprojek, sê dat die projek vanjaar die grootste nog was en dat die sukses hand aan hand loop met die ondersteuning van die vennote en borge. “Ons is baie dankbaar vir al die skenkings wat hierdie projek moontlik maak, omdat dit ons in staat stel om elke jaar ’n verskil in nog meer kinders se lewens te maak,” sê Du Preez.
Silveray Statmark Company, ‘n volfiliaal van die Bidvest Groep, is ‘n vervaardiger en verspreider van ’n wye verskeidenheid skryfbehoeftes vir kantore, skole en maatskappye. Die maatskappy het landswyd takke in Johannesburg, Durban, Kaapstad, Port Elizabeth, Oos-Londen, Pretoria en Bloemfontein.
Mediaverklaring: Helpende Hand Entrepreneurskompetisie kweek werkskepping →